BANQUERS I ESPECULADORS

Quan una persona o una família estalviem una part dels nostres diners, els imposem en un banc (o caixa). La direcció del banc, amb els diners que té imposats dels seus clients o impositors, deixa crèdits (a retornar) a empreses o famílies perquè atenguin despeses o inversions. El banc deixa els crèdits atenent a la conveniència social d’aquestes inversions. Així, el banc fa un servei social molt important, perquè els diners, el crèdit, són per a l’economia i la societat allò que la sang és per al cos humà.

Però tot això és en teoria. En la pràctica i avui dia, tot és molt diferent. Perquè: 1) El banc deixa molt més diners que els que té imposats com a estalvi. El banc «crea» diner. 2) El banc (és a dir, el banquer) no deixa els crèdits en funció de la utilitat social de les inversions proposades, sinó en funció de les expectatives del benefici que en pot treure (el banc). 3) El banc no sols «ajuda» les empreses, sinó que, quan pot, les «xucla» i, si pot, se n’apodera. Així, amb el temps i les operacions, els bancs esdevenen amos de grans sectors de l’economia, com uns pops que es van apoderant de tot (del país i, més enllà, del món).

Quan s’han fet molt grans i cauen en la borratxera de fer negocis cada vegada més extensos, aleshores especulen. És a dir, compren i venen per fer negoci sense fer cap servei, només per guanyar diners. I, en el súmmum, aquesta especulació la fan amb elements molt necessaris per a la vida de la gent, tals com habitatges, aliments... I fins i tot, provoquen encariments artificials d’aquests béns i exploten la gent amb ells.

Quan la cosa arriba a aquests extrems, quan els bancs, en comptes d’ajudar l’economia, el que fan és distorsionar-la, aleshores s’imposa la necessitat ineludible d’expropiar-los i convertir-los en bancs públics. La tasca, molt important, que tenen encomanada (fer circular els diners per estimular l’economia) no es pot confiar més a aquesta gent que de tal manera l’ha pervertida.

Per tant, un Govern d’esquerres d’Espanya ha de nacionalitzar els bancs, començant pel Santander i el BBVA. I un Govern d’esquerres de Catalunya ha d’expropiar la Caixa.

Antoni Ferret (EUiA) - Maig de 2014